SIRI บวกต่อ 8% รับแผนธุรกิจเด่น-ติดโผ SET100 รอบใหม่
SIRI บวกต่อ 8% รับแผนธุรกิจเด่น-ติดโผ SET100 รอบใหม่ ล่าสุดอยู่ที่ 0.90 บาท บวก 0.07 บาท หรือ 8.43% มูลค่าซื้อขาย 202.53 ล้านบาท
SIRI บวกต่อ 8% รับแผนธุรกิจเด่น-ติดโผ SET100 รอบใหม่ ล่าสุดอยู่ที่ 0.90 บาท บวก 0.07 บาท หรือ 8.43% มูลค่าซื้อขาย 202.53 ล้านบาท
18 มิ.ย. 2563

ผู้สื่อข่าวรายงานว่า ราคาหุ้น บริษัท แสนสิริ จำกัด (มหาชน) หรือ SIRI ล่าสุด ณ เวลา 15.27 น. อยู่ที่ 0.90 บาท บวก 0.07 บาท หรือ 8.43% สูงสุดที่ 0.90 บาท ต่ำสุดที่ 0.82 บาท ด้วยมูลค่าซื้อขาย 202.53 ล้านบาท

โดย ตลาดหลักทรัพย์แห่งประเทศไทย หรือ ตลท. ได้ประกาศผลการคัดเลือกหลักทรัพย์ที่ใช้สำหรับคำนวณดัชนี SET50, SET100, sSET, SETCLMV, SETHD, SETTHSI และ SETWB ในช่วงครึ่งปีหลังของปี 2563 (1 ก.ค.-31 ธ.ค.) โดย SET100 ใหม่ 7 หลักทรัพย์ ประกอบด้วย บริษัท เอเชีย เอวิเอชั่น จำกัด (มหาชน) หรือ AAV, บริษัท แอ๊บโซลูท คลีน เอ็นเนอร์จี้ จำกัด (มหาชน) หรือ ACE, บริษัท ดูโฮม จำกัด (มหาชน) หรือ DOHOME, บริษัท อาร์ แอนด์ บี ฟู้ด ซัพพลาย จำกัด (มหาชน) หรือ RBF, บริษัท แสนสิริ จำกัด (มหาชน) หรือ SIRI, บริษัท น้ำมันพืชไทย จำกัด (มหาชน) หรือ TVO และบริษัท ดับบลิวเอชเอ ยูทิลิตี้ส์ แอนด์ พาวเวอร์ จำกัด (มหาชน) หรือ WHAUP
นอกจากนี้ นายอุทัย อุทัยแสงสุข ประธานผู้บริหารสายงานปฏิบัติการ SIRI เปิดเผยว่า  ในช่วงครึ่งปีหลัง SIRI ยังคงมุ่งเน้นการพัฒนาที่อยู่อาศัยและสร้างไลฟ์สไตล์ที่ดีควบคู่กัน ภายใต้แนวคิด Made for Life…Made for Everyone โดยให้ความสำคัญกับปรับเปลี่ยนดีไซน์ ฟังก์ชั่น คุณภาพ และบริการ ขณะที่แผนการเปิดตัวโครงการใหม่ยังมีความรัดกุม จากความพร้อมในการปรับเปลี่ยนตามทุกสถานการณ์อยู่ตลอดเวลา
ทั้งนี้ บริษัทเตรียมเปิดโครงการใหม่อีก 12 โครงการในช่วงครึ่งปีหลัง มูลค่ารวม 16,900 ล้านบาท แบ่งเป็น บ้านเดี่ยว ทาวน์โฮม และมิกซ์โปรดักส์ 10 โครงการ มูลค่ารวม 14,300 ล้านบาท และ คอนโดมิเนียมอีก 2 โครงการ มูลค่ารวม 2,600 ล้านบาท
สำหรับกุญแจหลักสำคัญที่จะผลักดัน SIRI บรรลุเป้าหมายยอดขาย 35,000 ล้านบาทในปีนี้ ซึ่งสามารถทำกำไรเพิ่มขึ้น ดังนั้นกำไรที่เพิ่มขึ้นช่วงครึ่งปีหลังจะมาจากการโฟกัสโครงการแนวราบเป็น Strategic Flagship ควบคู่ไปกับการรักษายอดขายและยอดโอนโครงการคอนโดมีเนียม โดยในช่วงครึ่งปีหลัง บริษัทยังมีแผนโอนคอนโดมิเนียมสร้างเสร็จใหม่ อีก 4 โครงการใหม่ ได้แก่ เดอะ เบส เซ็นทรัล ภูเก็ต, เดอะ เบส สะพานใหม่, XT เอกมัย และ La Habana หัวหิน เป็นต้น
นอกจากนี้ SIRI มองว่าดีมานด์ที่อยู่อาศัยในตลาดต่างชาติจะกลับมา โดยความสำเร็จในการสร้างยอดขายอันดับ 1 ในตลาดต่างชาติในช่วงที่ผ่านมา ทำให้เรามองเห็นดีมานด์ความต้องการจากชาวต่างชาติ โดยเฉพาะชาวจีน ที่จะมองหาบ้านหลังที่สองในประเทศที่มีความปลอดภัยและมีระบบสาธารณสุขที่ดี ทั้งนี้ จากการรับมือที่ดีในสถานการณ์ที่ผ่านมา ทำให้ทั่วโลกเล็งเห็นถึงความแข็งแกร่งของประเทศไทย ในการรับมือ นอกจากนี้ไทยยังเป็นประเทศฟื้นตัวจากโควิด-19 อันดับ 2 ของโลก และเป็นอันดับ 1 ของเอเชีย จาก 184 ประเทศทั่วโลก จากการจัดอันดับ Global COVID-19 Index
ดังนั้น SIRI จึงมุ่งเจาะกลุ่มตลาดต่างชาติที่ต้องการเช่าซื้ออสังหาริมทรัพย์ (Leasehold) ในรูปแบบบ้านหรือทาวน์โฮมอย่างเต็มที่ พร้อมมองหาโอกาสและช่องทางการเจาะตลาดในรูปแบบอื่นๆ จากการเห็นโอกาสทางการตลาด จากความสำเร็จในการขายโครงการบุราสิริ สันผีเสื้อ จ.เชียงใหม่ ในรูปแบบ Leasehold ในช่วงที่ผ่านมา จากแนวโน้มดีมานด์การเติบโตของตลาดแนวราบ จึงเปิดตัว “Sansiri Housing Evolution” ที่มุ่งพัฒนาอสังหาริมทรัพย์ ให้ตอบโจทย์การอยู่อาศัยในทุกความต้องการทุกเซกเมนต์
“เราวางเป้ายอดขายแนวราบในปีนี้ที่ 18,000 ล้านบาท ซึ่งจะผลักดันให้ยอดขายของแสนสิริก้าวสู่  1.2 แสนล้านบาทภายในระยะเวลา 3 ปี (63-65) ตามเป้าหมายที่วางไว้” นายอุทัย กล่าว
ทั้งนี้จากยอดขายของบริษัทเติบโตสวนกระแส โดยครองอันดับหนึ่งในตลาดอสังหาริมทรัพย์ในขณะนี้ ส่งผลบริษัทปรับเป้ายอดขายเพิ่มขึ้นจาก 29,000 ล้านบาท เป็น 35,000 ล้านบาท
ขณะที่ยอดโอนโครงการที่อยู่อาศัยทั้งแนวราบและแนวสูงยังสูงขึ้นต่อเนื่อง โดยล่าสุดบริษัทมียอดโอนแล้ว 18,200 ล้านบาท และมั่นใจใน Secure backlog ในมือที่จ่อคิวโอนแล้วอีก 16,200 ล้านบาท ดังนั้นเป้าหมายการโอนในปีนี้เดิม 33,000 ล้านบาท ปรับเป็น 39,000 ล้านบาท เท่ากับว่าบริษัทมีเป้าหมายที่ต้องโอนเพิ่มอีกเพียง 4,600 ล้านบาทเท่านั้น จึงคาดว่าจะทำได้ตามเป้าหมายที่วางไว้อย่างแน่นอน